Skont rapport ġdid maħruġ illum mill-Kummissjoni Ewropea, l-Istati Membri tal-UE tilfu madwar EUR 134 biljun mit-Taxxa fuq il-Valur Miżjud (VAT) fl-2019. Din iċ-ċifra tirrappreżenta dħul mitluf minħabba frodi u evażjoni tal-VAT, prattiki ta' evitar u ottimizzazzjoni tal-VAT, fallimenti u insolvenzi finanzjarji, kif ukoll kalkoli żbaljati u żbalji amministrattivi. Filwaqt li huwa impossibbli li jiġi evitat xi telf tad-dħul, jekk tittieħed azzjoni deċiżiva u jitwettqu miżuri ta' politika mmirati, b'mod partikolari f'dak li għandu x'jaqsam man-nuqqas ta' konformità, dawn jistgħu jagħmlu differenza kbira, speċjalment fil-każ tan-nonkonformità. Id-dħul mitluf mill-VAT għandu impatt estremament negattiv fuq l-infiq tal-gvernijiet fuq il-prodotti u s-servizzi pubbliċi li aħna lkoll niddependu minnhom, bħall-iskejjel, l-isptarijiet u t-trasport. Iżda l-VAT mitlufa tista' wkoll tkun ta' benefiċċju hekk kif l-Istati Membri jistinkaw biex ikopru d-dejn li ġarrbu fil-bidu tal-irkupru mill-pandemija tal-COVID-19, jew biex iżidu l-ambizzjonijiet tagħhom ta' finanzjament għall-klima. Paolo Gentiloni, il-Kummissarju għall-Ekonomija, qal: “Minkejja x-xejra pożittiva li ġiet irreġistrata f'dawn l-aħħar ftit snin, id-diskrepanza fil-VAT għadha tagħti lok għat-tħassib - b'mod partikolari minħabba l-investimenti li jeħtieġ li jagħmlu l-Istati Membri fis-snin li ġejjin. Iċ-ċifri ta' din is-sena jissarrfu f'telf ta' aktar minn EUR 4,000 kull sekonda. Dan huwa telf inaċċettabbli għall-baġits nazzjonali, u jfisser li n-nies kwalunkwe u n-negozji jridu jpattu għan-nuqqas b'taxxi oħrajn biex jitħallsu servizzi pubbliċi essenzjali. Jenħtieġ li flimkien nagħmlu sforz biex inrażżnu r-reat serju tal-frodi tal-VAT, li jisraq il-flus minn bwiet il-konsumaturi, jipperikola s-sistemi tal-protezzjoni soċjali u jnaqqas ir-riżervi tal-gvernijiet.” Wara li bdew isiru sforzi kontinwi kemm fil-livell tal-UE kif ukoll f'dak nazzjonali biex tittejjeb is-sitwazzjoni, ix-xejra pożittiva kompliet fl-2019, u d-diskrepanza globali fil-VAT tal-Istati Membri tal-UE reġgħet bdiet tonqos b'madwar EUR 7 biljun meta mqabbel mas-sena ta' qabel. L-UE diġà għamlet sforzi sinifikanti biex ittejjeb il-mod kif tinġabar il-VAT ara l-Q&A). Barra minn hekk, il-Kummissjoni Ewropea għenet lill-Istati Membri jaħdmu aħjar flimkien fin-network “Eurofisc”, li hu magħmul minn uffiċjali nazzjonali mis-27 Stat Membru u min-Norveġja. Il-membri tan-network ilhom mill-2019 jaqsmu, b'mod attiv, id-data tal-VAT ma' xulxin u jipproċessawha flimkien, permezz tal-Analiżi tan-Networks ta' Tranżazzjonijiet (TNA), li hija għodda ffinanzjata mill-UE li tippermettilhom jidentifikaw awtomatikament il-frodi transfruntiera tal-VAT fi stadju bikri ħafna. Apparti dan, fl-2022 il-Kummissjoni se tniedi proposti leġiżlattivi li jkomplu jimmodernizzaw is-sistema tal-VAT u jsaħħu l-Eurofisc. Riżultati ewlenin fl-2019 F'termini nominali, id-Diskrepanza ġenerali fil-VAT tal-UE naqset bi kważi EUR 6.6 biljun għal EUR 134 biljun fl-2019. Dan huwa titjib sustanzjali wara t-tnaqqis tas-sena preċedenti ta' EUR 4.6 biljun. Għalkemm id-diskrepanza ġenerali fil-VAT kienet qed titjieb bejn l-2015 u l-2019, għadu mhuwiex magħruf il-kobor tal-impatt sħiħ tal-pandemija tal-COVID-19 fuq id-domanda mill-konsumaturi, u b'hekk anki d-dħul mill-VAT fl-2020 għadu mhux magħruf. Fl-2019, ir-Rumanija rreġistrat l-ogħla diskrepanza nazzjonali fil-konformità mal-VAT, b'nuqqas ta' 34.9 % tad-dħul mill-VAT fl-2019. Warajha, tiġi l-Greċja, b'nuqqas ta' 25.8 % tad-dħul, u t-tielet hija Malta, b'nuqqas ta' 23.5 %. L-iżgħar diskrepanzi kienu osservati fil-Kroazja (1.0 %), fl-Iżvezja (1.4 %) u f'Ċipru (2.7 %). F'termini assoluti, l-ogħla diskrepanzi fil-konformità mal-VAT ġew irreġistrati fl-Italja (EUR 30.1 biljun) u fil-Ġermanja (EUR 23.4 biljun). Stat Membru % tad-diskrepanza fil-VAT Diskrepanza fil-VAT (f'miljuni ta' EUR) Stat Membru Id-diskrepanza fil-VAT % Diskrepanza fil-VAT (f'miljuni ta' EUR) Il-Belġju 12.3 % 4,444 Il-Litwanja 21.4 % 1,048 Il-Bulgarija 8.3 % 508 Il-Lussemburgu 6.6 % 267 Iċ-Ċekja 14.3 % 2,835 L-Ungerija 9.6 % 1,483 Id-Danimarka 8.6 % 2,778 Malta 23.5 % 287 Il-Ġermanja 8.8 % 23,443 In-Netherlands 4.4 % 2,660 L-Estonja 4.5 % 116 L-Awstrija 8.7 % 2,895 L-Irlanda 10.1 % 1,721 Il-Polonja 11.3 % 5,379 Il-Greċja 25.8 % 5,350 Il-Portugall 7.9 % 1,609 Spanja 6.9 % 5,840 Ir-Rumanija 34.9 % 7,411 Franza 7.4 % 13,858 Is-Slovenja 7.1 % 298 Il-Kroazja 1.0 % 77 Is-Slovakkja 16.1 % 1,313 L-Italja 21.3 % 30,106 Il-Finlandja 2.9 % 646 Ċipru 2.7 % 54 L-Iżvezja 1.4 % 597 Il-Latvja 8.3 % 237 Ir-Renju Unit 8.9 % 17,176 Fil-biċċa l-kbira tal-Istati Membri, il-bidla assoluta minn sena għal sena fid-Diskrepanza fil-VAT kienet inqas minn 2 punti perċentwali. B'mod ġenerali, is-sehem tad-Diskrepanza fil-VAT naqas fi 18-il Stat Membru. Minbarra l-Kroazja u Ċipru, l-aktar tnaqqis sinifikanti fid-Diskrepanza fil-VAT seħħ fil-Greċja, fil-Litwanja, fil-Bulgarija u fis-Slovakkja (bejn –3.2 u –2.2 punti perċentwali f'dawn l-erba' pajjiżi). L-Iżvezja, il-Finlandja u l-Estonja kellhom suċċess minn perspettiva differenti: f'dawn il-pajjiżi, l-awtoritajiet fiskali ilhom ħafna snin jirnexxilhom jillimitaw it-telf fid-dħul mill-VAT għal inqas minn 5 % tal-VAT dovuta. L-akbar żidiet fid-Diskrepanza fil-VAT ġew osservati f'Malta (+ 5.4 punti perċentwali), fis-Slovenja (+ 3 punti perċentwali) u fir-Rumanija (+ 2.3 punti perċentwali). Informazzjoni ġenerali Id-diskrepanza fil-VAT hija rilevanti kemm għall-UE kif ukoll għall-Istati Membri, peress li l-VAT tagħti kontribut importanti kemm lill-baġit tal-UE kif ukoll lill-baġits nazzjonali. L-istudju japplika metodoloġija “minn fuq għal isfel” min-naħa tal-konsum, bl-użu ta' data dwar il-kontijiet nazzjonali biex jipproduċi stimi tad-diskrepanzi fil-konformità mal-VAT. Id-diskrepanza fil-VAT hija kkalkulata bħala d-differenza bejn il-VAT dovuta u d-dħul reali mill-VAT u għaldaqstant tirrappreżenta t-telf tad-dħul mill-VAT meta mqabbel ma' kalkolu teoretiku tal-VAT. Għal aktar informazzjoni Mistoqsijiet u Tweġibiet Skeda informattiva Rapport sħiħ b'informazzjoni dettaljata għal kull Stat Membru Il-Pjan ta' Azzjoni tal-Kummissjoni għal tassazzjoni ekwa u sempliċi li tappoġġa l-istrateġija ta' rkupru Il-proposti tal-Kummissjoni għal riforma estensiva fis-sistema tal-VAT tal-UE